Thomas Danielsen (V), 2025-10-23:
Tak for det, formand.
Jeg er også en af dem, der mener, at det i sandhed er en glædens dag i dag.
Langt om længe behandler vi loven om anlæg af en midtjysk motorvej på næsten 62 km i alt.
Strækningen Klode Mølle-Løvel er 44 km lang, strækningen Give-Billund er 18 km lang, og på begge strækninger vil der være mulighed for at køre 130 km/t.
Der laves natur – helt præcis 117 ha nyt naturområde og 97 ha ny skov.
I den forbindelse vil jeg også sige tak til alle, der har bidraget til, at vi er nået hertil, hvor vi er nået i dag.
Indholdet af lovforslaget er jo jer alle sammen bekendt, så jeg vil ikke gå i så mange detaljer om det indholdsmæssige.
Men der er blevet stillet nogle spørgsmål i salen, bl.a. fra Alternativet og Radikale, som har haft spørgsmål til konsekvenserne for drikkevandet, og her kan jeg naturligvis berolige og sige, at det med hensyn til regnvandsbassiner og opsamling af regnvand osv. jo sker efter alle kunstens regler, hvorfor det ikke vil have negative konsekvenser for drikkevandet.
Enhedslisten nævnte også det her med, at det, når vi taler om motorveje versus kollektiv transport, tydeliggør en skævhed i prioriteterne, og det er jeg sådan set enig med Enhedslisten i.
Så sker der jo det, når vi laver infrastruktur, at der er mange, der bliver glade og nogle få, som bliver meget kede af det.
Det er konsekvensen, når vi laver infrastruktur, og derfor er vi jo vant til det.
Uanset om det er jernbaner, veje, eller hvad det kan være, så har det jo konsekvenser, og det berører selvfølgelig i nogen grad den enkelte, der bliver påvirket, hårdt, hvorfor vi selvfølgelig også gør, hvad vi kan, for at tage hensyn til det.
Det betyder også, som Alternativet har nævnt, at der er et område, hvor der bliver en omkørsel på 2,9 km., men det er ikke en omkørsel, som er stor, i forhold til når vi generelt laver infrastruktur.
Så det har den konsekvens, at der visse steder vil være omkørsler, og det er, fordi vi også bliver nødt til at tage hensyn til andre parametre end omkørsler.
Der har været en trafiktælling lige nøjagtig på strækningen mellem Hald Ege og Ravnstrup, og som jeg husker det, er der på en hverdag, når det gælder hverdagscykelpendling, 1-3 cyklister om dagen.
En underføring ville have kostet omkring 100 mio. kr., som jeg husker det.
Det er jo den slags prioriteringer, vi sidder og tager som transportordførere.
Det er det, uanset om det er jernbaneinfrastruktur eller vejinfrastruktur.
Men heldigvis har der været gode borgermøder, hvor vi også har taget hensyn til lokale ønsker og lokale prioriteter, og det er jo også derfor, at der som en del af det her projekt kom en supplerende høring.
Det gjorde der, fordi vi jo rent faktisk tilpassede projektet efter lokale ønsker, og det er faktisk noget af det, som jeg også gerne vil kvittere ordførerne for, altså deres imødekommenhed og villighed til fleksibilitet.
Så er der blevet fremført en påstand om, at fra høringsfristen sluttede, til vi tog beslutningen, var det ikke muligt at læse høringssvarene.
Det er noget vrøvl.
Der var jo frist for høringssvar den 15. november for den store høring, og vi tog beslutningen den 19. februar.
I mellemtiden har vi også haft en gennemgang af Vejdirektoratet, hvor der har været mulighed for at stille spørgsmål til høringssvarene osv., og de har altså også i perioden været til rådighed for alle på Vejdirektoratets hjemmeside, hvor man har kunnet gå ind og se, hvad der var blevet skrevet i høringssvarene.
For man kan faktisk også se i beslutningerne i »Aftale om infrastrukturplan 2035«, hvad der egentlig er blevet sagt fra Radikale Venstres side, og hvad der er der er blevet sagt fra SF's side.